Az egyesület közhasznú tevékenysége 2015-ben

**Hazai tevékenységek**

Az egyesület közhasznú tevékenysége 2105-ben továbbra is a tanulási problémákkal küzdő gyermekek ellátásának és a velük foglalkozó felnőttek felkészültségének javítása volt. Az oktatás jelen struktúrájában az SNI-s és a tanulási nehézséggel küzdő gyermekek nagy része nem kapja meg a közoktatáson belül a számukra előírt fejlesztést. Ennek oka elsődlegesen a személyi és az anyagi feltételek hiánya. A személyi feltételek közé tartozik az integrált oktatásban részesülő gyermekekkel foglalkozó pedagógusok, valamint az egyetemekről kikerülő friss diplomás fejlesztő és gyógypedagógusok felkészületlensége. Szakemberhiány miatt még a magányszférában sem találnak megfelelő segítséget a magyar szülők. A helyzeten javítani kívánó pedagógiai szakszolgálatok és végzős hallgatók egyre gyakrabban fordulnak az egyesülethez továbbképzések miatt. A szakszolgálatok által igényelt leggyakoribb képzés az egynapos Nyelvi alaptechnikák és a Fonológiai tudatosság teszt. Azonban egyre többen végzik el a 160 órás NILD terapeuta képzést is.

Egynapos Nyelvi képzést tartottunk a következő szakszolgálatoknál:

Budapest (14. ker.), Sárbogárdon, Nyíregyházán, Nagykállón, Keszthelyen és Békésen – amelyeken összesen 80 fő vett részt.

Írásfejlesztő képzést két alkalommal tartottunk Budapesten, továbbá Nagykállón, amelyeken összesen 48 fő vett részt

A nyári képzéseken összesen 53 fő vett részt. A Kárpátaljáról érkező kolléganőnek teljes ösztöndíjat biztosítottunk, valamint két magyarországi kolléganőnek tudtunk részleges támogatást biztosítani a tanfolyamhoz. Képzéseinkre egyre több vidéki városból is érkeznek pedagógusok. Így most már 14 megyében elérhető a családok számára a NILD Tanulási Terápia.

Augusztusban óvónők számára nyújtottunk egy egynapos továbbképzést, amin 22 fő vett részt.

A NILD Tanulási terápiával dolgozó fejlesztőknek, gyógypedagógusoknak két alkalommal tartottunk továbbképzést, áprilisban és novemberben, amiken 43 fő vett rész.

Több, más terápiás fejlesztést kínáló civil szervezettel is szoros az együttműködésünk, és az ő konferenciáikra is hívták az egyesület szakembereit, hogy ismertessék az általunk nyújtott fejlesztés lényegét (pl. Alapozó Terápiák Alapítvány, BHRG Alapítvány). Továbbá, a Vakok Iskolájával is megújult kapcsolatunk, és az ő szakmai továbbképzésük egy részét képezte a NILD terápiával való ismerkedés. Ezeken a konferenciákon, szakmai napokon összesen 220 fő vett részt.

Az egyesület vezető terapeutái 2015-ben is több új kollégának biztosítottak konzultációt, valamint hátrányos helyzetű gyermekek képességeit mérték fel önkéntes munkában.

Az egyesület továbbra is fontosnak tartja a fejlesztő eszközök, oktatási segédanyagok fejlesztését. 2015-ben egy, a téri és időbeli tájékozódást, valamint a matematikai készségeket fejlesztő segédeszközt, és ahhoz egy feladatgyűjteményt dolgozott ki az egyesület két tagja, melynek neve a Mértanóra.

Több önkéntessel dolgozunk a NILD Tanulási Terápia

A pedagógiai tevékenység mellett igyekeztünk érzékenyek maradni a szociális szükségekre is: Békés megyében 2015-ben is sikerült ruha és könyv-adományt eljuttatni a rászoruló családokhoz decemberben.

2015 májusától a Facebookon is tájékoztatjuk a kollégákat és a szülőket a szakmai újdonságokról, kutatásokról, fejlesztési és képzési lehetőségekről.

**Határon túli tevékenységek**

Tovább erősítettük az együttműködést erdélyi partner-szervezetünkkel, a NOUS egyesülettel, és Kolozsváron májusban és júniusban közösen tartottunk képzést, amin 22 fő vett részt. A NOUS vezetője több alkalommal tartott magyarországi rendezvényeinken előadást.

A Kárpátalján 2015-ben induló munkácsi fejlesztőközpont munkatársának képzésének a biztosításával, valamint fejlesztőeszközökkel támogattuk a központ beindulását, tevékenységét.

A Malawiban élő árva gyermekek oktatását továbbra is támogatta egyesületünk, akárcsak a Guatemalai El Refugio árvaházat és iskolát.

**A közhasznú tevékenység eredményei:**

Képzéseinken 2015-ben közel 250 fő pedagógus vett részt. Konferenciákon kb. 220 fő vett részt az egyesület tagjai által tartott műhelymunkákban. A szakszolgálatoknál dolgozó fejlesztő és gyógypedagógusok, akik most már elsődlegesen NILD technikákkal fejlesztik a gyermekeket, országos szinten már minimum 7000 gyermeknek segítenek, hogy minél hamarabb tudják nehézségeiket leküzdeni.

Az egyesület 2015-ben kb. 8000 főt ért el közhasznú tevékenységeivel.